১৯৮৪, ১৯৮৮ সালের পর গত লন্ডন অলিম্পিকেও ফাইনালে খেলেছিল ব্রাজিল। কিন্তু ৫ বারের বিশ্ব চ্যাম্পিয়নদের প্রতিবারই ফিরতে হয়েছে রুপালী পদক নিয়ে। এবার সেলেসাওদের স্বপ্নটা সোনালী রঙে রাঙিয়ে দিলেন একজন নেইমার। অথচ কত গঞ্জনাই না তাকে সইতে হয়েছিল আসরে নড়বড়ে শুরু করার পর। প্রথম দুই ম্যাচে দুর্বল প্রতিপক্ষের সাথে গোলশূণ্য ড্র। পরের ম্যাচে নেইমারের সাথে স্বরুপে ফেরে তার দলও। এরপর নেইমারের তালেই নেচেছে ব্রাজিল দলও। মারাকানায় পরশু রাতে তার নেওয়া ফ্রি-কিকেই এগিয়ে যায় ব্রাজিল। ব্রাজিল অধিনায়কের এটি টুর্নামেন্টের চতুর্থ গোল। দুই দলের গোল মিসের মহড়ার ম্যাচে বিরতির পর পরই অধিনায়ক ম্যাক্সিমিলান মেয়ার্সের গোলে সমতায় ফেরে জার্মানরা। এরপরও ততোধিক গোলের সুযোগ পেয়েছিল দুই দল। কিন্তু ফরোয়ার্ডদের ব্যর্থতায় দেখা মেলেনি গোলের। প্রথমার্ধেই জার্মানদের নেওয়া তিন তিনটি শট ফিরে আসে পোস্টে লেগে। নির্ধারীত সময় ১-১ সমতায় শেষ হলে ম্যাচ গড়াই অতিরিক্ত সময়ে। এই পর্বও শেষ হয় গোল মিসের মহড়ায়। ফলে ম্যাচ গড়াই টাইব্রেকারে। সেখানেও নায়ক হয়ে থাকলেন নেইমার। টুর্নামেন্টের সেরা খেলোয়াড়ের পাহাড়সম চাপের তকমা নিয়ে নড়বড়ে যাত্রা শুরু করে শেষটা করলেন স্বপ্নের মত। তার গোলেই জয় নিশ্চিত হয় ব্রাজিলেন।